Kunde fikk kjøpe tilbakekalt legemiddel: – Svært mangelfulle rutiner
Fant en rekke avvik på apoteket på Haukeland. – Vi er ikke fornøyde. Apoteket på Haukeland og Sjukehusapoteka vest har det siste året vært preget av avviks­håndtering, interne stridigheter og lederavganger. På senhøsten i fjor gjennomførte Legemiddelverket et nytt tilsyn på apoteket – et drøyt halvår etter det forrige. Rapportene viser at de fant 37 avvik; to kritiske, 19 alvorlige og 16 mindre. Kritiske funn Det første kritiske avviket var at flere apotekteknikere gjennom et datasystem hadde adgang til å ekspedere rekvisisjoner til Haukeland, altså klargjøre legemidler til sykehus­pasienter. Det er det kun farmasøyter som skal ha. Det andre var «svært mangelfulle» rutiner for å sikre at kunder ikke får utlevert legemidler som apotek­grossisten har tilbakekalt. Under tilsynet ble det avdekket at en kunde i utsalget i Sentralblokka hadde fått kjøpe en astma/kols-inhalator som tre dager tidligere hadde blitt tilbakekalt, og altså ikke skulle selges.  Ignorerte feilmelding Årsaken til tilbakekallingen var feilmerking på pakningen. Inhalatorene skulle vært fjernet fra lagerplassen sin, men det hadde ikke blitt gjort. Datasystemet sendte feilmelding da inhalatoren ble skannet inn i kassen. Men den ansatte overstyrte systemet og ga kunden inhalatoren. BT får opplyst at datasystemet ofte kommer med falske feilmeldinger, og at dette kan være en forklaring på at meldingen ble overstyrt. Ken Tesaker, konstituert apoteksjef på Haukeland, skriver i en e-post at rutinene deres ikke fullt ut ble fulgt i dette tilfellet. Han skriver at de ikke er fornøyde med at tilsynet avdekket flere avvik, og at de ser alvorlig på alle. På spørsmål om hendelsen fikk noen konsekvenser for den ansatte som solgte inhalatoren, svarer Tesaker: – Som apoteker er jeg ansvarlig for all drift, og eventuelle avvik, ved apoteket. Felles for dette avviket og de andre er at vi bruker dette til å forbedre oss og vår drift og organisasjon. – Er i rute Apoteket på Haukeland produserer og leverer legemidler til sykehusbruk, leverer farmasitjenester til klinikker og betjener privatkunder i Sentralblokka.  Tilsynet var på avdelingene for utsalg, produksjon og legemiddel- og apotekvare­leveranser. De to kritiske avvikene ble lukket i desember, ifølge Tesaker. Lukkingen innebærer at Legemiddelverket/DMP har akseptert apotekets tiltak for å bedre situasjonen.  Loggen viser at ingen apotekteknikere noen gang brukte muligheten til å ekspedere rekvisisjoner, ifølge apoteksjefen, og tilgangen er nå fjernet. De fleste store avvikene er også lukket. Noen gjenstår, skriver Tesaker, men arbeidet «er i rute». Flere avvik handler om manglende internkontroll. Det ble også avdekket manglende kontroll på hvilken temperatur legemidler utsettes for på lageret og når de sendes. Tesaker skriver at kvaliteten på legemidlene kan svekkes hvis temperaturen avviker fra kravene. Disse kravene blir stadig strengere, og apoteket på Haukeland «har ikke klart å innføre tilstrekkelige tiltak for etterlevelse av dette», ifølge ham. Nå tas det flere grep for å løse situasjonen. – En krevende fase Tesaker ble hyret inn som midlertidig apoteksjef etter at Pål Espen Johannessen i fjor sommer fikk sparken. Han skal ha jobben frem til Waled Al-Zayadi i august overtar den permanent. Apoteket «har stått i krevjande prosessar knytt til organisering og leiing», skriver Sjukehusapoteka vest i sin årsrapport, som styret nylig behandlet. Tesaker svarer slik om hvordan situasjonen har vært siden han tok over: – Apoteket har vært gjennom en krevende fase, og det har preget organisasjonen. Jeg opplever at vi har dyktige ledere og medarbeidere som jobber godt sammen internt i apoteket og sammen med ressurser fra foretaks­administrasjonen, det har også oppfølgingen av tilsynene vist. Oddgeir Selaas er hovedtillitsvalgt for farmasøytene i Sjukehusapoteka vest og jobber på apoteket på Haukeland. Han skriver til BT at apoteket fortsatt har utfordringer, særlig når det gjelder lokaler og bemanning, men at ansatte og ledelse sammen prøver å finne gode løsninger.
Legemiddelverket fant 37 avvik etter tilsyn med apoteket på Haukeland. To av dem var kritiske. Det ene kritiske avviket omhandlet «svært mangelfulle» rutiner for å unngå at kunder får utlevert legemidler som er tilbakekalt av grossisten. De kritiske avvikene ble lukket i desember, og de fleste alvorlige avvikene er også lukket, ifølge konstituert apoteksjef Ken Tesaker. Apoteket har vært gjennom en krevende fase, ifølge Tesaker. Tillitsvalgt Oddgeir Selaas uttaler at de fortsatt har utfordringer.